ŠILALĖS RAJONO SAVIVALDYBĖS TARYBA

SPRENDIMAS

DĖL TARNYBINIŲ LENGVŲJŲ AUTOMOBILIŲ NAUDOJIMO ŠILALĖS RAJONO SAVIVALDYBĖS BIUDŽETINĖSE IR VIEŠOSIOSE ĮSTAIGOSE

2013 m. spalio 24 d. Nr. T1-251

Šilalė

Vadovaudamasi Lietuvos Respublikos vietos savivaldos įstatymo (Žin., 1994, Nr. 55- 10493; 2008, Nr. 113-4290) 18 straipsnio 1 dalimi, Lietuvos Respublikos Vyriausybės 1998 m. lapkričio 17 d. nutarimu Nr. 1341 „Dėl tarnybinių lengvųjų automobilių biudžetinėse įstaigose“ (Žin., 1998, Nr. 103-2838; 2009, Nr. 69-2796), Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“ (Žin., 2009, Nr. 69-2794) bei Lietuvos Respublikos Vyriausybės 2005 m. rugsėjo 13 d. nutarimu Nr. 993 „Dėl tarnybinių lengvųjų automobilių įsigijimo, nuomos ir naudojimo valstybės įmonėse ir viešosiose įstaigose“ (Žin., 2005, Nr. 112-4083), Šilalės rajono savivaldybės taryba nusprendžia:

1. Patvirtinti pridedamas:

1.1. Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisykles.

1.2. Kompensacijų už netarnybinio automobilio naudojimą tarnybos reikmėms Šilalės rajono savivaldybės biudžetinėse ir viešosiose įstaigose mokėjimo taisykles.

2. Pripažinti netekusiais galios Šilalės rajono savivaldybės tarybos:

2.1. 2009 m. rugsėjo 17 d. sprendimą Nr. Tl-257 „Dėl Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisyklių tvirtinimo“;

2.2. 2009 m. gruodžio 10 d. sprendimą Nr. T1-383 „Dėl 2009-09-17 Šilalės rajono savivaldybės tarybos sprendimo Nr. Tl-257 „Dėl Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisyklių tvirtinimo“ pakeitimo“;

2.3. 2010 m. liepos 22 d. sprendimą Nr. Tl-181 „Dėl 2009-09-17 Šilalės rajono savivaldybės tarybos sprendimo Nr. Tl-257 „Dėl Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisyklių tvirtinimo“ pakeitimo“;

2.4. 2009 m. gruodžio 10 d. sprendimą Nr. Tl-382 „Dėl Kompensacijų už netarnybinio automobilio naudojimą tarnybos reikmėms Šilalės rajono savivaldybėje, savivaldybės biudžetinėse ir viešosiose įstaigose mokėjimo taisyklių patvirtinimo“.

3. Apie priimtą sprendimą skelbti vietinėje spaudoje, o visą sprendimą – savivaldybės internetiniame puslapyje www.silale.lt.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Meras	Jonas Gudauskas

PATVIRTINTA

Šilalės rajono savivaldybės tarybos

2013 m. spalio 24 d. sprendimu

Nr. T1-251

TARNYBINIŲ LENGVŲJŲ AUTOMOBILIŲ NAUDOJIMO ŠILALĖS RAJONO SAVIVALDYBĖS BIUDŽETINĖSE IR VIEŠOSIOSE ĮSTAIGOSE TAISYKLĖS

I. BENDROSIOS NUOSTATOS

1. Šios Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisyklės (toliau vadinama – taisyklės) reglamentuoja ir nustato Šilalės rajono savivaldybės biudžetinių ir viešųjų įstaigų (toliau įstaigų), kurių savininko teises ir pareigas įgyvendina Šilalės rajono savivaldybės taryba, tarnybinių lengvųjų automobilių naudojimo, saugojimo, žymėjimo, techninės priežiūros, remonto, naudojimo kontrolės, ridos ir degalų apskaitos, netarnybinių automobilių naudojimo tarnybos reikmėms tvarką ir darbuotojų atsakomybę už šių taisyklių pažeidimą. Šios taisyklės yra privalomos visoms Šilalės rajono savivaldybės biudžetinėms ir viešosioms įstaigoms.

2. Šiose taisyklėse vartojamos sąvokos:

2.1. Tarnybinis lengvasis automobilis – įstaigai teisėtu pagrindu (nuosavybės teise ar nuomos) priklausantis lengvasis automobilis, kurį įstaigos darbuotojas naudoja tarnybos reikmėms.

2.2. Netarnybinis automobilis – įstaigos darbuotojo teisėtu pagrindu valdomas automobilis, naudojamas tarnybos reikmėms, už kurio naudojimą mokama kompensacija degalų įsigijimo išlaidoms ir automobilio amortizacijai padengti.

3. Tarnybinius lengvuosius automobilius bet kuriuo paros metu, taip pat poilsio ir švenčių dienomis darbuotojai gali naudoti tik tarnybos reikmėms.

4. Šilalės rajono savivaldybės taryba:

4.1. nustato, kad iš savivaldybės biudžeto išlaikomos biudžetinės įstaigos gali įsigyti, nuomotis tik pagal Savivaldybės tarybos patvirtintą Savivaldybės biudžetą, vadovaudamosi Lietuvos Respublikos viešųjų pirkimų įstatymu, ne brangesnius kaip 60 tūkst. litų (be pridėtinės vertės mokesčio) lengvuosius automobilius, turinčius ne daugiau kaip 5 sėdimas vietas, ir kitus lengvuosius automobilius, ne brangesnius kaip 90 tūkst. litų (be pridėtinės vertės mokesčio);

4.2. nustato, kad iš savivaldybės biudžeto išlaikomos biudžetinės įstaigos išlaidoms tarnybiniams lengviesiems automobiliams išlaikyti, nuomotis skiria iki 3 procentų darbo užmokesčio asignavimų, Šilalės rajono savivaldybės administracija, seniūnijos - iki 5,0 procentų asignavimų darbo užmokesčiui.

5. Įstaigų vadovai gali leisti tarnautojams bei darbuotojams, dirbantiems pagal darbo sutartis, naudoti nuosavus automobilius tarnybos reikmėms, jei įstaiga tarnybinių lengvųjų automobilių neturi ir / ar jų negali suteikti darbuotojams tarnybinėms funkcijoms atlikti, o įstaigų vadovams- Savivaldybės administracijos direktorius.

6. Už nuosavo automobilio naudojimą tarnybos reikmėms kas mėnesį gali būti mokama kompensacija pagal Kompensacijų už netarnybinio automobilio naudojimą tarnybos reikmėms Šilalės rajono savivaldybės biudžetinėse ir viešosiose įstaigose mokėjimo taisykles.

7. Įstaigos gali nuolat ar prireikus (vykstantiems į komandiruotes darbuotojams aptarnauti ir pan.) naudotis lengvaisiais automobiliais, priklausančiais juridiniams ar fiziniams asmenims, ir gauti kompensaciją pagal Kompensacijų už netarnybinio automobilio naudojimą tarnybos reikmėms Šilalės rajono savivaldybės biudžetinėse ir viešosiose įstaigose mokėjimo taisykles, neviršydamos joms nustatyto tarnybinių lengvųjų automobilių nuomos išlaidų dydžio.

8. Viešųjų įstaigų vadovų, jų pavaduotojų (toliau - vadovaujantys darbuotojai), turinčių vairuotojo pažymėjimą ir galinčių pasinaudoti tarnybiniais lengvaisiais automobiliais, pareigybių sąrašą įsakymu nustato Savivaldybės administracijos direktorius.

9. Kitų darbuotojų (vyriausiųjų buhalterių, struktūrinių padalinių vadovų, jų pavaduotojų ir kt.), turinčių teisę naudotis įstaigos lengvaisiais automobiliais, pareigybių sąrašą nustato įstaigos vadovas, atsižvelgdamas į darbuotojų darbo pobūdį.

10. Įstaigos vadovo įsakymu turi būti paskirtas darbuotojas, atsakingas už tarnybinio lengvojo automobilio eksploatavimą, techninę priežiūrą.

11. Tarnybinių lengvųjų automobilių eksploatavimo tvarką nustato įstaigos vadovas.

12. Įstaigų vadovai turi užtikrinti lėšų tarnybiniams lengviesiems automobiliams išlaikyti racionalų naudojimą, tarnybinių lengvųjų automobilių naudojimą tik tarnybos reikmėms. Šilalės rajono savivaldybės meras, mero pavaduotojas, Administracijos direktorius (arba jo įgaliotas asmuo), Administracijos direktoriaus pavaduotojas, seniūnijų seniūnai, biudžetinių įstaigų vadovai turi teisę naudotis tarnybiniais lengvaisiais automobiliais ir kitais su jų veiklos ypatumais susijusiais atvejais, kai būtina užtikrinti jų pareigų vykdymą arba asmens saugumą (įskaitant susitikimus su gyventojais ir kitus viešus renginius).

13. Įstaigų vadovai turi nustatyti nuomos ir mokėjimo už nuomą tvarką.

14. Įsakymų projektus, susijusius su tarnybinių lengvųjų automobilių naudojimu, rengia Savivaldybės biudžetinės, viešosios įstaigos vadovo paskirtas asmuo.

15. Projektus, susijusius su mokėjimo už nuomą tvarkos bei kitų finansinių tvarkų rengimu, rengia Savivaldybės biudžetinės, viešosios įstaigos vadovo paskirtas asmuo.

16. Tarnybinius automobilius biudžetinės ir viešosios įstaigos gali nuomoti su vairuotoju ar be vairuotojo.

17. įstaigų vadovai viešai savo interneto tinklalapiuose skelbia aktualią informaciją apie visus turimus tarnybinius automobilius ir nurodo: jų skaičių, kiekvieno automobilio valstybinius numerius, markę ir jo priskyrimą atitinkamiems struktūriniams padaliniams ar tarnautojams ir darbuotojo, atsakingo už transporto naudojimą, telefoną ir elektroninio pašto adresą bei įstaigos tarnybinių lengvųjų automobilių naudojimo taisykles. Neturintys svetainių - skelbia steigėjo interneto tinklalapyje.

II. TARNYBINIŲ LENGVŲJŲ AUTOMOBILIŲ NAUDOJIMAS IR NAUDOJIMO KONTROLĖ

18. Tarnybiniais lengvaisiais automobiliais su vairuotoju tarnybos reikmėms gali naudotis kiekvienas įstaigos darbuotojas.

19. Tarnybiniais lengvaisiais automobiliais be vairuotojo tarnybinėms užduotims atlikti įstaigos vadovo nustatyta tvarka gali naudotis darbuotojai, turintys vairuotojo pažymėjimą, įrašyti į įstaigos vadovo patvirtintą pareigybių sąrašą.

20. Tarnybinių lengvųjų automobilių ridos limitus įsakymu nustato įstaigos vadovas.

21. Kiek lėšų reikia automobilių degalams, apskaičiuojama pagal nustatytus ridos limitus, automobilių degalų naudojimo bazines normas ir degalų rūšis.

22. Įstaigos vadovo įsakymu turi būti paskirtas darbuotojas, atsakingas už tarnybinių lengvųjų automobilių kontrolę, kuris kontroliuoja, kaip naudojami tarnybiniai lengvieji automobiliai (ar tvarkingi spidometrai, įrengta telemetrinė automobilio kontrolės įranga, ar degalų sunaudojimas atitinka nustatytąsias normas, o automobilių rida - nustatytąjį limitą, ir panašiai). Apie pažeidimus nedelsdamas praneša įstaigos vadovui.

23. Apie eismo įvykius, į kuriuos pateko tarnybiniai lengvieji automobiliai, nedelsiant pranešama įstaigos vadovui arba darbuotojui, atsakingam už tarnybinių lengvųjų automobilių kontrolę, kuris informuoja įstaigos vadovą.

III. TARNYBINIŲ LENGVŲJŲ AUTOMOBILIŲ SAUGOJIMAS

24. Tarnybiniai lengvieji automobiliai turi būti laikomi saugomoje aikštelėje arba kitoje saugioje vietoje (saugomoje teritorijoje, garaže ir panašiai).

25. Tarnybiniai lengvieji automobiliai po darbo, poilsio, švenčių dienomis, darbuotojų atostogų, ligos ar komandiruočių laikotarpiu laikomi įstaigos vadovo nustatytoje nuolatinėje laikymo vietoje, išskyrus tuos atvejus, kai į komandiruotę vykstama tarnybiniu lengvuoju automobiliu.

26. Tarnybiniame lengvajame automobilyje draudžiama palikti transporto priemonės registracijos liudijimą, draudimo liudijimą, radijo aparatą (jeigu jis išimamas). Paliekant automobilį, privaloma užrakinti vairą ir pedalus (jeigu išduoti tam tikri užraktai), įjungti apsaugos sistemą ir užrakinti automobilį.

IV. RIDOS IR DEGALŲ APSKAITA

27. Automobilių ridos ir degalų sunaudojimo apskaita tvarkoma įstaigos vadovo nustatyta tvarka.

28. Degalų normų ir automobilių ridos limitų viršijimo išlaidas, nustačius pereikvojimo priežastis ir darbuotojo kaltę, padengia nustatytąsias degalų normas ir ridos limitus viršiję darbuotojai.

29. Faktinė automobilio degalų naudojimo bazinė norma ir taikomas degalų naudojimo koeficientas (šaltuoju metų periodu, mieste, užmiestyje ir panašiai) nustatomi atlikus kontrolinį važiavimą.

V. AUTOMOBILIŲ ŽYMĖJIMAS, TECHNINĖ PRIEŽIŪRA IR REMONTAS

30. Tarnybiniai lengvieji automobiliai privalo būti pažymėti – nurodytas įstaigos pavadinimas ir (arba) patvirtintas įstaigos logotipas.

31. Žymimos tarnybinių lengvųjų automobilių šoninės durelės iš abiejų automobilio pusių. Didžiosios raidės turi būti ne žemesnės kaip 75 mm, mažosios – 50 mm ir ne mažiau kaip 4 mm storio. Patvirtintas įstaigos logotipas turi būti ne mažesnis kaip 150 mm aukščio.

32. Už tarnybinių lengvųjų automobilių techninės būklės kontrolę atsakingas įstaigos vadovo paskirtas asmuo. Nuomojamų automobilių techninės priežiūros ir remonto organizavimo tvarka nustatoma automobilių nuomos sutartyje.

33. Už tarnybinių lengvųjų automobilių kasdienę ir periodinę techninę priežiūrą atsakingas tarnybinio lengvojo automobilio vairuotojas.

34. Tarnybinio lengvojo automobilio gedimai šalinami Automobilių remonto paslaugos konkursą laimėjusioje įmonėje. Kelionėje pastebėtus automobilio gedimus darbuotojas šalina pats arba, suderinęs su biudžetinės įstaigos atsakingu už transporto naudojimą asmeniu, kreipiasi į artimiausias remonto dirbtuves. Darbuotojams, neturintiems reikiamo techninio parengimo, neleidžiama savarankiškai šalinti automobilio gedimų.

35. Tarnybiniai lengvieji automobiliai turi būti draudžiami transporto priemonių savininkų ir valdytojų civilinės atsakomybės privalomuoju draudimu Draudimo paslaugos konkursą laimėjusioje įmonėje. Draudimą ir privalomąją techninę apžiūrą organizuoja įstaigos vadovo paskirtas asmuo.

VI. NETARNYBINIŲ AUTOMOBILIŲ NAUDOJIMAS TARNYBOS REIKMĖMS

36. Darbuotojas, norintis naudoti netarnybinį automobilį tarnybos reikmėms, įstaigos vadovui gali pateikti prašymą leisti naudoti netarnybinį automobilį tarnybos reikmėms ir kompensuoti degalų įsigijimo ir amortizacijos išlaidas pagal Kompensacijų už netarnybinio automobilio naudojimą tarnybos reikmėms Šilalės rajono savivaldybės biudžetinėse ir viešosiose įstaigose mokėjimo taisyklių 1 priedą.

37. Leidimas naudoti netarnybinį automobilį tarnybos reikmėms įforminamas įstaigos vadovo įsakymu.

VII. DARBUOTOJŲ ATSAKOMYBĖ

38. Darbuotojai, turintys teisę naudotis tarnybiniais lengvaisiais automobiliais, turi būti raštiškai supažindinami su Tarnybinių lengvųjų automobilių naudojimo Šilalės rajono savivaldybės biudžetinėse ir viešosiose įstaigose taisyklėmis.

39. Asmenys, pažeidę šių taisyklių reikalavimus, atsako teisės aktų nustatyta tvarka.

40. Kontroliuoti, kaip laikomasi šių taisyklių, pavedama įstaigų vadovams ar jų įgaliotiems asmenims.

______________

PATVIRTINTA

Šilalės rajono savivaldybės tarybos

2013 m. spalio 24 d. sprendimu

Nr. Tl-251

KOMPENSACIJŲ UŽ NETARNYBINIO AUTOMOBILIO NAUDOJIMĄ TARNYBOS REIKMĖMS ŠILALĖS RAJONO SAVIVALDYBĖS BIUDŽETINĖSE IR VIEŠOSIOSE ĮSTAIGOSE MOKĖJIMO TAISYKLĖS

1. Įstaigų vadovai, o Įstaigų vadovams – Savivaldybės administracijos direktorius, gali leisti valstybės tarnautojams, darbuotojams, dirbantiems pagal darbo sutartis, naudoti netarnybinius (nuosavus) automobilius tarnybos reikmėms, jei įstaiga tarnybinių lengvųjų automobilių neturi ir / ar jų negali suteikti darbuotojams tarnybinėms funkcijoms atlikti.

2. Už netarnybinio (nuosavo) automobilio naudojimą tarnybos reikmėms kas mėnesį gali būti mokama kompensacija degalų ir automobilio amortizacijos išlaidoms padengti (kompensacija neskiriama netarnybiniu automobiliu padarytai žalai atlyginti). Ši kompensacija gali būti mokama neviršijant nustatytų įstaigos išlaidų tarnybiniams automobiliams išlaikyti ar nuomoti. Kompensacijos nemokamos už atostogų ir laikino nedarbingumo laikotarpį. Kompensacijos dydis nustatomas atsižvelgiant į Lietuvos Respublikos Vyriausybės 1998 m. lapkričio 17 d. nutarimo Nr. 1341 „Dėl tarnybinių lengvųjų automobilių biudžetinėse įstaigose" (Žin., 1998, Nr. 103-2838; 2009, Nr. 69-2796) nuostatas, pareigybių aprašymuose nurodytas darbuotojų funkcijas, asmeninius darbo planus (grafikus), darbų kiekį, transporto priemonės technines charakteristikas, eismo intensyvumą, kelių būklę ir kita.

3. Valstybės tarnautojas, darbuotojas, dirbantis pagal darbo sutartis (toliau - Darbuotojas), dėl kompensacijos skyrimo raštu pateikia atitinkamai Įstaigos vadovui, Administracijos direktoriui, Seniūnijos seniūnui nustatytos formos prašymą (1 priedas), kuriame išsamiai ir motyvuotai nurodo, kokioms tarnybinėms funkcijoms jam nuolat atlikti reikalingas tarnybinis automobilis bei kitas aplinkybes ir prideda:

3.1. Automobilio registracijos liudijimo kopiją,

3.2. Techninės apžiūros talono kopiją,

3.3. Civilinės atsakomybės privalomojo draudimo sutarties liudijimo kopiją,

3.4. Vairuotojo pažymėjimo kopiją,

3.5. Raštą apie pageidaujamą kompensacijos dydį (litais), atitinkamai suderintą su Įstaigos buhalteriu ar Buhalterinės apskaitos skyriaus vedėju, seniūnijos buhalteriu.

4. Sprendimą dėl kompensacijos mokėjimo tikslingumo ir jos dydžio Įstaigos vadovui, Seniūnijos seniūnui įsakymu priima Administracijos direktorius, atsižvelgęs į šių taisyklių 3 punkte nurodytus dokumentus ir būtinybę naudoti netarnybinį automobilį tarnybos reikmėms. Kompensacijos lėšos neapmokestinamos.

5. Sprendimą dėl kompensacijos mokėjimo Savivaldybės administracijos direktoriui priima Savivaldybės meras savo potvarkiu, vadovaudamasis šių taisyklių 3 ir 4 punktų nuostatomis.

6. Sprendimą dėl kompensacijos mokėjimo tikslingumo ir jos dydžio Darbuotojui atitinkamai įsakymu priima Įstaigos vadovas, Administracijos direktorius, Seniūnijos seniūnas, atsižvelgęs į šių taisyklių 3 punkte nurodytus dokumentus ir būtinybę Darbuotojui naudoti netarnybinį automobilį tarnybos reikmėms.

7. Tarnybos reikmėms gali būti naudojami tik techniškai tvarkingi netarnybiniai automobiliai.

8. Darbuotojas, naudojantis netarnybinį automobilį tarnybos reikmėms, turi jį apdrausti savo lėšomis Lietuvos Respublikos įstatymų nustatyta tvarka.

9. Darbuotojas, naudojantis netarnybinį automobilį tarnybos reikmėms, privalo ne vėliau kaip per 3 darbo dienas raštu atitinkamai informuoti Įstaigos vadovą, Administracijos direktorių, Seniūnijos seniūną, jeigu:

9.1. prarado teisę valdyti, naudoti automobilį;

9.2. prarado vairuotojo pažymėjimą;

9.3. pasibaigė automobilio techninės apžiūros dokumento galiojimo laikas;

9.4. pasibaigė transporto priemonių valdytojų civilinės atsakomybės privalomojo draudimo liudijimo galiojimo laikas.

10. Darbuotojai, gaunantys kompensaciją už netarnybinio automobilio naudoj imą tarnybos reikmėms, yra asmeniškai atsakingi už kompensacijos tikslinį ir racionalų panaudojimą.

11. Darbuotojas, naudojantis netarnybinį automobilį tarnybos reikmėms ir gaunantis kompensaciją, pasibaigus einamajam mėnesiui ne vėliau kaip per 7 dienas privalo Įstaigos buhalteriui ar Buhalterinės apskaitos skyriaus vedėjui, seniūnijos buhalteriui, pateikti užpildytą Netarnybinio automobilio panaudojimo ataskaitą (2 priedas).

12. Įstaigos buhalteris ar Buhalterinės apskaitos skyriaus vedėjas, seniūnijos buhalteris kas ketvirtį analizuoja kompensacijoms skirtų lėšų panaudojimo racionalumą ir teikia Įstaigos vadovui, Administracijos direktoriui, Seniūnijos seniūnui pasiūlymus dėl kompensacijų mokėjimo tikslingumo ir jų dydžio.

13. Už šių taisyklių vykdymo kontrolę atsako įstaigos vadovas arba jo įgaliotas asmuo.

________________

Kompensacijų už netarnybinio automobilio

naudojimą tarnybos reikmėms Šilalės rajono

savivaldybės biudžetinėse ir viešosiose

įstaigose mokėjimo taisyklių.

1 priedas

_______________________________________________________

(pareigų pavadinimas)

_______________________________________________________

(vardas ir pavardė)

_____________________________

(adresatas)

PRAŠYMAS

LEISTI NAUDOTI NETARNYBINĮ AUTOMOBILĮ TARNYBOS REIKMĖMS IR KOMPENSUOTI DEGALŲ ĮSIGIJIMO IR AMORTIZACIJOS IŠLAIDAS

20 _____ m. _________________ d.

______________________

(surašymo vieta)

Aš, _____________________________________________________________________________

(vardas, pavardė, pareigos, padalinys)

________________________________________________________________________________

gyvenantis (-i) ____________________________________________________________________

(adresas)

(___________ km atstumu nuo įstaigos buveinės), prašyčiau leisti tarnybos

reikmėms naudoti netarnybinį automobilį ______________________________________________

(markė, modelis, variklio darbinis tūris)

Pagamintą _______________ m., valstybinis numeris ____________________________________

(naudojami degalai ______________________________________),

registruotą VĮ „Regitra“ ____________________________________________________________

(rūšis, markė)

________________________________________________________________________________

(registravimo data, transporto priemonės registracijos liudijimo Nr., kieno vardu registruota) ir kompensuoti degalų įsigijimo išlaidas.

Su 20_________ m. ________________ d. įsakymu Nr. ___________________

patvirtintomis įstaigos tarnybinių lengvųjų automobilių naudojimo taisyklėmis esu susipažinęs (-usi).

PRIDEDAMA:

1. Automobilio registracijos liudijimo kopija.

2. Techninės apžiūros talono kopija.

3. Civilinės atsakomybės privalomojo draudimo sutarties liudijimo kopija.

4. Vairuotojo pažymėjimo kopija.

5. Raštas apie pageidaujamą kompensacijos dydį (litais), atitinkamai suderintas su Įstaigos buhalteriu ar Buhalterinės apskaitos skyriaus vedėju, seniūnijos buhalteriu

____________________________________

(nurodyti)

_______________________	________________	______________________

(pareigų pavadinimas)	(parašas)	(vardas, pavardė)

Kompensacijų už netarnybinio automobilio

naudojimą tarnybos reikmėms Šilalės rajono

savivaldybės biudžetinėse ir viešosiose

įstaigose mokėjimo taisyklių

2 priedas

NETARNYBINIO AUTOMOBILIO PANAUDOJIMO ATASKAITA

_________________________________________

(įstaigos pavadinimas)

_________________________________________________________

(darbuotojo, gaunančio kompensaciją, vardas, pavardė)

_________________________________	____________________________________________

(gaunamos kompensacijos suma. Lt)	(netarnybinio automobilio markė / modelis, valst. Nr.)

Data ir laikas	Netarnybinio automobilio rida (km)	Važiavimo maršrutas	Pastabos
1	2	3	4

______________________________

(Data)	(Darbuotojo parašas)